 Si aan arrintaasi wax uga ogaanno waxaan la xiriirnay wiil ka mid ah dhallinyaradii ku xareysneyd xeradaasi oo lagu magacaabo Maxamed Deeq Xuseen, waxaana ugu horreyntiiba weydiinnay sababta dhalisay arrintan, wuxuuna yiri Arrintan waxay ka bilaabatay meel Internet Café ah oo xerada qaxootiga aad ugu dhoweyd oo inta badan ay adeegsadaan dhallinyarada Soomaaliyeed ee xeradaa ku jira, iyadoo la wada buuxo oo kursi bannaan uusan jirin ayaa goobtii waxaa yimid inan Liibiyaan ah oo uu dhalay nin ka tirsan Madaxda Sirdoonka Liibiya, kaasoo soo dul istaagay inan Soomaaliyeed oo markaa ku mashquulsanaa Computer-ka, waxa uu ku yiri iiga kac kursiga, inankii Soomaaliyeed ayaa u jawaabay oo isna ku yiri marka aan danteyda dhammaysto ayaan kaaga kacayaa, arrintaasi ma cajabin wiilkii Liibiyaanka ahaa, balse markii uu ganuunacay waxaa la hadlay inan meesha masuul ka ahaa oo ku yiri iska sug inta ay goobtu firaaqo ka noqoneyso, kuma qancin ereyadaa la yiri, balse waxa uu meesha ka bilaabay aflagaaddo iyo caay oo isna dhiniciisa loo jawaabay, kuma uusan ekaan intaa ee hanjabaad iyo awood ayuu ku darsaday isagoo leh Oo maxaad noo maleyneysiin, ma Mareykankii aad 1993-kii dhulka ku jiideen oo kale? 